Document ID: /roh_data/filtered/fineweb-2-filterrobots_roh.jsonl.gz/39046

Tiefbauamt
Uffizi da construcziun bassa
Ufficio tecnico
La regenza ha approvà il project da vias per reparar la via da Brinzauls cun intginas cundiziuns sco er cun las permissiuns spezialas. La via da Brinzauls collia la fracziun da Brinzauls da la vischnanca dad Alvra cun la rait da vias chantunalas. Il project qua avant maun cumenza curt suenter il vitg da Brinzauls e s'extenda fin a la plazza da parcar da la ruina Belfort. La via da Brinzauls traversa in territori da bovas activ. Ils spustaments chaschunan regularmain donns vi dal trassé. Sin quest traject èn vegnidas fatgas ils ultims onns mo las lavurs da mantegniment necessarias. La via sa chatta actualmain en in stadi fitg nausch. Cun il project qua avant maun duai la via da Brinzauls vegnir sanada tenor il standard da construcziun ch'è fixà per questa via. La ladezza da la via existenta variescha tranter 5,40 e 5,70 meters. Da nov duai la via vegnir schlargiada ad ina ladezza da 5,80 meters. La sanaziun planisada prevesa da renovar tut la surstructura sco er d'optimar la geometria en ils secturs spustads e defurmads. Per che l'allontanament da l'aua funcziunia dapertut, vegn il conduct d'aua da sfundrada e d'aua da transport defect remplazzà cumplettamain. Ils custs totals dal project importan circa 950 000 francs.